Апхуэдиз дыдэкIи дащыгугъатэкъым
«Торпедо» (Мэзкуу) — «Спартак-Налшык» (Налшык) — 1:2 (1:1). Раменскэ. «Сатурн» стадион. Мэлыжьыхьым и 25-м. ЦIыху 1000 еплъащ.
Судьяхэр Костевич (Курск), Еровенкэ (Краснодар), Суховерхов (Воронеж).
«Торпедо»: Конюхов, Новосельцев, Айдов (Тараканов, 65), Князев, Багаев, Стеклов, Микуцкис (Салугин, 58), Кулешов, Тесак, Власов, Шевченкэ.
«Спартак-Налшык»: Цыган, Мэкъуауэ, Костин, Абазэ, Суслов, Рябокобыленкэ, Султонов (Рухайэ, 78), Киреев (Болэ, 81), Чуперкэ, Сирадзе (Бажэ, 68), Панюков (Галин, 75).
Топхэр дагъэкIащ Панюковым, 13 (0:1). Власовым, 45 (1:1), Рухайэ, 88 (1:2).
Дагъуэ къыхуащIащ Киреевым, Галиным, Цыган.
Премьер-лигэм занщIэу хэзыгъэхьэ етIуанэ увыпIэм щIэбэн «Торпедо»-мрэ «Арсенал»-мрэ зэкIэлъхьэужьу я стадионхэм щыдэджэгуну ди щIалэхэм къахуихуащ. «Спартак-Налшыкым» елъытауэ жыпIэ хъунущ хэт и насып къикIынуми. Абы щыгъуэми мэзкуудэсхэм мы гъэм къапэхъун япэ дивизионым хэткъым икIи ирагъэкIуэкIа джэгугъуитхум щыщу плIым щытекIуэри я лъэр ягъэбыдащ. А лъэхъэнэм къриубыдэу «Торпедо»-м и гъуэм зыми топ дигъэкIыфатэкъым. АрщхьэкIэ а Iуэхугъуэм «Спартак-Налшыкым» тригъэкIуэдар дакъикъэ пщыкIущщ. Султонов Мухьэммэд гъуащхьэхъумиплI зэуэ къызэрыпэщIэтым игъэшынакъым. Ар абыхэм яIэщIэкIри, и къару къызэрихькIэ гъуэм еуащ. «Торпедо»-м и гъуащхьэтетым ерагъкIэ топым къригъэгъэзами, япэу абы нэса Панюков Андрей къыхуэнэжар бжыгъэр къызэIуихынырт.
Налшыкдэсхэр къызэрыхэжаныкIам зыри хьэлэмэт хэлътэкъым. Абыхэм зрамылъэфыхьу джэгур IэкIуэлъакIуэу къыщIадзат икIи мызэ-мытIэу хэгъэрейхэр ягъэгузэвэну яхузэфIэкIат. «Спартак-Налшыкым» и футболистхэм псынщIэу топыр зэрызэIэпахым тепщэныгъэр къахуихьат.
Iэмал имыIэу мы зэIущIэм щытекIуэн хуейуэ къызыпэщылъ «Торпедо»-р Iэнкун хъуащ. Иужьу къыщы- хагъэщIар зыщыгъупщэжа (нэгъабэ жэпуэгъуэм и 23-м) мэзкуудэсхэм я Iуэхум фIы и лъэныкъуэкIэ зрагъэхъуэжыну хущIэкъуащ. АрщхьэкIэ «Спартак-Налшыкым» и футболистхэм Iэпхлъэпх ящIам хуэдэу кIуапIи-жапIи къратыртэкъым. Абы ирихьэлIэу я хьэрхуэрэгъу нэхъыщхьэ «Арсе- нал»-м Волгоград щыIэу очкоитI зэрыфIэкIуэдам и хъыбар къаIэрыхьащ. Ди лъахэгъу Аппаев Хъызыр бжыгъэр зэхуэдэ ищIыжри, «Ротор»-рыр къригъэлат. А хъыбарыфIым хэгъэрейхэр тригъэгушхуащ икIи налшыкдэсхэм нэхъ ерыщу къебгъэрыкIуэ хъуащ.
Джэгур зэпагъэуным нэсыпат, «Торпедо»-м бжыгъэр зэхуэдэ щищIыжам. Власовым и зыгъази и еуи зы ищIри, «Спартак-Налшыкым» и гъуэр хигъэщIащ. Ар шэчыгъуафIэтэкъым.
Загъэпсэхуу къихьэжа иужькIи ди щIалэхэр жыджэращ. Ахэр мыувыIэу ипэкIэ кIуэтэну хущIэкъурт. АрщхьэкIэ хэгъэрейхэми а мурад дыдэр яIэт. Абы джэгур нэхъ хьэлэмэтыж ищIащ. Къыщыпщыхъу щыIэт топыр гъуэм дэкIыным зыри зэран къыхуэмыхъужыфыну. Ауэ бжыгъэм зыщихъуэжар джэгум и кIэухырщ. Биджий Хьэсэнбий, хабзэ зэрыхуэхъуауэ, зэIущIэм и иужьрей дакъикъэхэм адыгэ-куржы гупыр къригъэхьащ. Болэ Руслан, Бажэ Амир, Рухайэ Гуджэ сымэ сыт щыгъуи хуэдэу джэгум псэщIэ халъхьэжащ икIи адрей ди щIалэхэр нэхъ трагъэгушхуащ. Абы и фIыгъэкIэ налшыкдэсхэм тепщэныгъэр яубыдыжащ. ИкIи 88-нэ дакъикъэм Рябокобыленкэ джэгупIэ губгъуэм и кум щыIэу «Торпедо»-м и штрафнойм ит Рухайэ Iэзэу топыр щыIэригъэхьам хэгъэрейхэр Iэнкун хъуащ. Гуджэ гъуащхьэхъумитI къыкIэрыщIа пэтми, яIэщIэкIри, налшыкдэсхэр япэ иригъэщащ.
Къэнэжа дакъикъэ зыбжанэм «Спартак-Налшыкым» IэкIуэлъакIуэу зихъумэжащ. «Торпедо»-м зы Iэмали иIакъым нэгъабэ лъандэрэ джэгугъуэ пщыкIутI хъуауэ къызэрыхамыгъэщIам къыпищэну. А лъэхъэнэм къриубыдэу зы топ закъуэ фIэкIа къызэрыхудамыгъэкIа Iуэхугъуэри ди щIалэхэм мэзкуудэсхэм тIууащIэу хуагъэбэгъуащ. Иджы «Торпедо»-мрэ «Арсенал»-мрэ къыкIэлъыкIуэ джэгугъуэм Тулэ щызэIущIэнущи, премьер-лигэр занщIэу хэт нэхъ хуэфащэми езыхэм зыхрагъэгъэкIыж. Абы щыгъуэми Саранск и «Мордовия»-м, къэнэжа зэIущIэхэм къарикIуэхэм емылъытауэ, етIанэгъэ гуп нэхъыщхьэм хэтыну хуитыныгъэ къихьакIэщ.
АдэкIэ фыщыдгъэгъуэзэнщ япэ дивизионым хэт командэхэр иужьу зэрызэдэджэгуам къарикIуа бжыгъэхэм. Мис ахэр: «Уфа» (Уфа) — «Химик» (Дзержинск) — 2:1, «Ангушт» (Нэзрэн) — «Шинник» (Ярославль) — 0:2, «Нефтехимик» (Нижнекамск) — «Газовик» (Оренбург) — 0:1, «Алания» (Владикавказ) — «СКА-Энергия» (Хабаровск) — 0:3, «Балтика» (Калининград) — «Сибирь» (Новосибирск) — 0:0, «Луч-Энергия» (Владивосток) — «Динамо» (Санкт-Петербург) — 0:1, «Салют» (Белгород) — «Мордовия» (Саранск) — 0:3, «Ротор» (Волгоград) — «Арсенал» (Тулэ) — 1:1.
КъыкIэлъыкIуэ джэгугъуэр «Спартак-Налшыкым» и стадионым щригъэкIуэкIынущ. Пщэдей, мэлыжьыхьым и 30-м, абы «Уфа»-р къригъэблэгъэнущ.
Жыласэ Заурбэч.
